ועדת הכספים, כנסת 18, פרוטוקול מספר 1164, 2012-07-23 10:15

משה גפני: בוקר טוב, אני מתכבד לפתוח את ישיבת הוועדה.

משה גפני: אנחנו מתחילים את הדיון בנושא: מעקב אחר התקדמות הרפורמה ברשות השידור.

משה גפני: יש דיון מהיר של חברי הכנסת אופיר אקוניס, נחמן שי וציון פיניאן.

משה גפני: אופיר אקוניס כבר מגיע.

משה גפני: נחמן שי יגיע?

משה גפני: ציון, נתחיל בך, עד שיגיעו החברים שביקשו את הדיון המהיר.

משה גפני: בבקשה.

ציון פיניאן: תודה רבה, אדוני היושב ראש על שהכנסת את הנושא של הרפורמה ברשות השידור וזכויות העובדים לסדר-היום.

ציון פיניאן: לצערי, האוצר קושר בין הרפורמה לבין זכויות העובדים, ולא הא בהא תליא.

ציון פיניאן: יש רפורמה, צריך לעשות אותה, היא תיקח זמן.

ציון פיניאן: למרות שחתמו, האוצר מעכב את הנושא הזה, אני לא יודע משום מה.

ציון פיניאן: הוא רוצה את הראש של העובדים אז הוא קיבל גם את הנושא של הפורשים מרצון.

ציון פיניאן: אבל הרפורמה תקועה.

ציון פיניאן: נציג האוצר פה, שיספר לנו למה היא תקועה.

ציון פיניאן: אבל אני רוצה לדבר יותר על זכויות העובדים ברשות השידור.

ציון פיניאן: אנחנו כל הזמן שומעים וגם רואים את עבודתם הטובה ונפלאה של העובדים, אבל זכויות העובדים שם – במקום הראשון במדינה שצריך לשמור עליהן - הן לא נשמרות, וזה לא בגלל המנהלים או בגלל האנשים שם אלא פשוט בגלל האוצר.

ציון פיניאן: יש עובדים עם משכורות רעב – עם 4,000 ו-5,000 שקלים.

ציון פיניאן: יש רשת מורשת, שם הנושא של העובדים בכלל הוא מכה קשה.

ציון פיניאן: אתן דוגמאות.

ציון פיניאן: ב-17 באפריל 2008 היתה צריכה להיות תוספת של 5% מכוח ההסכם הקיבוצי – היא לא ניתנה; בינואר 2008 – 16%, לא קוים; בדצמבר 2008 – 36%, לא נמצא; בנובמבר 2010 היה צריך להיות מענק של 2,000 שקלים - לא קיבלו; מינואר 2011 – תוספת שכר של 2.25%, גם לא קיבלו; תוספת מעונות החל מספטמבר 2011 – 300 שקלים לילד אחד ו-500 שקלים לשני ילדים, גם לא קיבלו.

משה גפני: גם תוספת מעונות הם לא קיבלו?

ציון פיניאן: לא קיבלו.

ציון פיניאן: ההסכם של הפרישה נחתם ב-29 במרץ 2009.

ציון פיניאן: הסכם שכר קיבוצי טכנאים נחתם ב - - -

משה גפני: מי נמצא פה מהאוצר?

משה גפני: תוספת מעונות גם לא קיבלו?

קריאות: לא, שום דבר.

ציון פיניאן: דרך אגב, אני מדלג כי יש יותר.

ציון פיניאן: גם 2,000 השקלים שאושרו פה ב-2010, כולם קיבלו והם לא קיבלו.

משה גפני: אז למה לא עשיתם על זה כתבה ברדיו?

קריאה: עשו הרבה מאוד כתבות.

ציון פיניאן: יש רפורמה שעולה כמיליארד שקלים.

ציון פיניאן: תפרידו בין הרפורמה לבין זכויות העובדים.

ציון פיניאן: את הרפורמה, ירצו – יבצעו, לא ירצו – לא יבצעו.

ציון פיניאן: הזכויות של העובדים זה חוק, צריך לשמור על החוק.

ציון פיניאן: אם הם לא שומרים על החוק, אז מי ישמור על החוק?

משה גפני: מי מרשות השידור מבקש להתייחס?

אמיר גילת: חבר הכנסת פיניאן צודק.

אמיר גילת: העובדים של רשות השידור, שחתמו לפני שנה וחצי על הסכמי הרפורמה, לא קיבלו את התוספות.

אמיר גילת: אני לא נכנס לכל הפרטים, אבל בעיקרון הוא צודק.

אמיר גילת: אנחנו חושבים שלעובדים מגיעה התוספת הזאת, רצינו לתת להם.

אמיר גילת: תיכף אתייחס לבעיות שיש בהקשר הזה, אבל אנחנו מוגבלים בהחלטות האוצר, אנחנו גוף מתוקצב על-ידי חוק יסודות התקציב.

אמיר גילת: כרגע רשות השידור מתקשה למלא את כל המחויבויות שלה בחוק - אם זה הפקות מקור שהתקציב הוגדל ל-74 מיליון שקלים השנה, עם זה כמובן תשלום השכר לעובדים.

אמיר גילת: אני שוב אומר, העובדים הם הנכס העיקרי של רשות השידור.

אמיר גילת: מדברים הרבה על נדל"ן, מדברים על דברים אחרים, אבל העובדים הם הנכס העיקרי של רשות השידור וצריך לתת להם את מה שמגיע להם, ואולי גם מעבר לזה.

אמיר גילת: אנחנו בשלבים האחרונים של הרפורמה.

אמיר גילת: פה אנחנו באמת יכולים להיות אנשי בשורה – הרפורמה היא כבר במרחק נגיעה.

אמיר גילת: יש כבר תאריך של 5 באוגוסט, שהוא היום שבו אנחנו אמורים לחתום על הסכם המימון עם האוצר ועם משרד ראש הממשלה, שהוא המשרד הממונה, וכבר רואים את השינוי באופק, עם תאריך ושעה.

אמיר גילת: אני מקווה שנשלים בימים הקרובים את המשא ומתן.

אמיר גילת: נשארו ניסוחים אחרונים של ההסכם.

משה גפני: מה התאריך?

אמיר גילת: 5 באוגוסט הוא המועד לחתימת ההסכם.

ציון פיניאן: אם זה לא ישתנה.

יוני בן מנחם: הוא צודק לחלוטין - אם האוצר יקבל רגליים קרות ברגע האחרון.

יוני בן מנחם: מבחינת הרשות, אנחנו נחושים לעמוד בתאריך הזה.

ציון פיניאן: לצערי, זה לא אתם.

אמיר גילת: ביום רביעי שעבר היתה ישיבה אצל מנכ"ל משרד ראש הממשלה, סוכמו העקרונות האחרונים שעוד היו נתונים במחלוקת ומפה זה רק עניין של ליטושים אחרונים.

אמיר גילת: אנחנו מקווים שכולם יכבדו את ההסכם, שמבוסס גם על מתווה המימון שנחתם.

משה גפני: אני פחות מכיר את הרפורמה.

משה גפני: העובדים הם חלק מהעניין?

משה גפני: זאת אומרת, הם מודעים לכל מה שנעשה ברפורמה?

אמיר גילת: האבסורד הוא שהעובדים חתומים כבר שנה וחצי על הסכמי השכר, גם הסכם הפרישה נחתם עוד קודם, הם חתומים על כך שיהיה שינוי בהסכמי השכר, שינוי בכל המהות – הולכים להיות סלי עבודה חדשים, הולך להיות שעון נוכחות.

אמיר גילת: כל הדברים האלה כבר מוסכמים על 11 הוועדים ברשות השידור.

משה גפני: כבר שנה וחצי.

אמיר גילת: כבר שנה וחצי.

משה גפני: אז מה קרה בשנה וחצי?

אמיר גילת: הם גם מסכימים לפרישה של 700 עובדים.

אמיר גילת: זאת אומרת, העובדים הם בהחלט שותפים מלאים לכל התהליך.

אמיר גילת: מה שקרה הוא שהמתווה המקורי של הרפורמה היה אמור להיות ממומן כך: 90 מיליון מענק של משרד האוצר; 240 מיליון הלוואה; היתרה היתה אמורה להיות מהעלאת האגרה.

אמיר גילת: מאחר שמסיבות שונות האגרה לא עלתה, היא אפילו פחתה, נותרנו עם מחסור של סכום שהיום הוא 400 מיליון שקלים.

אמיר גילת: זה היה פחות, בגלל שהאגרה ירדה זה עלה.

אמיר גילת: לפני שלושה חודשים מצאנו את המקור ל-400 המיליון האלה, וזה באמצעות נכסים של רשות השידור.

אמיר גילת: ואני מדגיש: לא ה-נכסים, אלא נכסים.

אמיר גילת: אנחנו מפנים את רוממה ואת בניין הרדיו הסמוך, מה קוראים רוממה רבתי לצורך העניין.

שכיב מוראד שנאן: מפנים זה מוכרים.

אמיר גילת: מוסרים למדינה.

אמיר גילת: זה לא בבעלותנו.

משה גפני: זאת אומרת, אתם תישארו שם?

אמיר גילת: לא, אנחנו מפנים את רוממה.

אמיר גילת: הכסף משם ישמש לבניית קריית רשות שידור חדשה במתחם שערי צדק.

משה גפני: כמה כסף זה?

אמיר גילת: 400 מיליון.

אמיר גילת: כל הנכסים יוצרים 400 מיליון, פלוס קריית שידור מודרנית במתחם שערי צדק, על שליש מהמתחם.

אמיר גילת: יהיה בניין של 24 קומות שבו נרכז את כל הפעילות בירושלים.

אמיר גילת: אנחנו גם מפנים את הקריה בתל-אביב ובונים מתחם שידור חדש בלוד.

משה גפני: כמה כסף זה תל-אביב?

אמיר גילת: עבור הקריה אנחנו מקבלים 150 מיליון: 110 מיליון כהחזר - - -

משה גפני: ירושלים זה 400 מיליון ותל-אביב זה 150 מיליון?

ציון פיניאן: לא, הכול יחד.

אמיר גילת: אעשה לך סדר.

אמיר גילת: הסכום בכללותו הוא 400 מיליון; 150 מיליון זה הקריה והשאר זה ירושלים.

אמיר גילת: ירושלים בנוי מ-290 מיליון ממתחם שערי צדק - אנחנו מפנים שני שליש ממתחם שערי צדק ובונים על שליש; יש לנו עוד נכס ברחוב ירמיהו, ויחד זה מביא אותנו ל-290.

אמיר גילת: הקריה בתל-אביב זה 150 מיליון – מתוכם 110 מיליון הולכים להחזר הלוואה למדינה.

אמיר גילת: יחד זה נותן לנו את ה-400 מיליון שקלים.

אמיר גילת: 40 מיליון שנותרו מהקריה בתל-אביב הולכים לבניית מתחם רשות השידור בלוד.

אמיר גילת: הפינוי של רוממה ובניין החוטים הסמוך יממן את הבנייה של אותו בניין בשערי צדק.

משה גפני: למה זה לא נעשה עד היום?

משה גפני: זה לקח זמן.

אמיר גילת: עקב אי העלאת האגרה, שהיה אמור להיות המתווה הנוכחי, התהליך נתקע במשך כמה חודשים.

אמיר גילת: בפברואר היתה פריצת דרך כשחתמנו על המתווה שמסכם את העקרונות שאמרתי עכשיו.

אמיר גילת: מפברואר ועד היום סוכמו הפרטים של העקרונות ועכשיו אנחנו לקראת חתימה על הסכם.

משה גפני: מה זה שחבר הכנסת ציון פיניאן סיפר באריכות, שהעובדים לא מקבלים מה שמגיע להם?

משה גפני: מי יודע לענות על זה?

משה גפני: דני, בבקשה.

דני זקן: הסיבה העיקרית שלא מקבלים היא כי נמצאים איפשהו באמצע – כן עובדי מדינה, לא עובדי מדינה – אז בכל פעם שיש הסכמים ציבוריים הם צריכים להתחנן לקבל את מה שמקבלים כל העובדים במגזר הציבורי.

דני זקן: לאורך שנים היו מאבקים על העניין, מאבקים משפטיים ואחרים.

דני זקן: האוצר וכל מי שאמור לאשר אישר את זה שסוף-סוף נהיה חלק מהמגזר הציבורי באופן מלא ונקבל את כל ההסכמים.

דני זקן: אבל במהלך המשא ומתן, בין היתר כאמצעי לחץ, נקבע שתוספות השכר וכל מה שהמגזר הציבורי קיבל מ-2008 ישולמו רק כאשר תיכנס הרפורמה לתוקף.

דני זקן: כלומר, הפכנו להיות בני ערובה של הרפורמה - אם יש רפורמה אנחנו עובדי ציבור, אם אין רפורמה אז אנחנו עדיין נמצאים באותו תחום אפור.

דני זקן: זה עיקר הבעיה.

משה גפני: כמו במערך הכבאות.

דני זקן: נכון, יש הרבה דמיון .

משה גפני: מה הייתם נחשבים עד היום, עד החתימה על ההסכם?

דני זקן: אנחנו עובדי רשות ממלכתית ציבורית, אני לא יודע איך לקרוא לזה.

יונתן רזניק: רשות סטטוטורית.

קריאות: עובדי ציבור רק בחובות, לא בזכויות.

משה גפני: רגע, רבותי.

משה גפני: דני, מבחינת העובדות, מה הייתם נחשבים עד חתימת ההסכם?

משה גפני: אתם לא עובדי מדינה, אתם מקבלים את שכרכם מהתאגיד, מרשות השידור.

דני זקן: נכון, אבל מצד שני עם כל החובות של עובדי המדינה.

דני זקן: למשל, נציבות שירות המדינה יושבת לנו על הצוואר עם כל הכללים של הנציבות.

משה גפני: מה למשל?

דני זקן: למשל, עבודה פרטית.

דני זקן: מיליון דברים אחרים.

משה גפני: הבנתי.

משה גפני: זאת אומרת, חלים עליכם כל הכללים של עובדי המדינה לחובה אבל לא לזכויות.

משה גפני: זה מוכר לי.

משה גפני: זו תמונת המצב.

משה גפני: אתם מודעים לזה שהחובות חלים עליהם והזכויות לא?

יונתן רזניק: נתייחס בהמשך.

שכיב מוראד שנאן: אם אפשר, שיסבירו לנו גם מה צורת ההעסקה, מי מקבל איזה חוזה.

משה גפני: זו העסקה עם התאגיד, עם רשות השידור.

שכיב מוראד שנאן: מי מקבל 5,000 שקלים ומי מקבל 80,000.

משה גפני: לא יודע.

משה גפני: אני לא חושב שאנחנו צריכים - - -

שכיב מוראד שנאן: חשוב לי להבין.

משה גפני: בסדר, תבקש והם יגידו לך.

משה גפני: אבל אני לא חושב שזה - - -

שכיב מוראד שנאן: האם אפשר לקבל מדרג שכר של עובדי רשות השידור – מי מקבל כמה ולמה?

משה גפני: אני לא חושב שהתפקיד שלנו להיכנס למה שקורה בתוך רשות השידור מבחינת העובדים.

משה גפני: קודם כול, אני רוצה לדעת את המסגרת.

משה גפני: יש פה הסכם בין האוצר לבין רשות השידור.

שכיב מוראד שנאן: אני לא סתם שואל את זה.

שכיב מוראד שנאן: אני חושב שיש שם כמה חרדים שעובדים בשביל 5,000 שקלים בחודש והיתר כולם בשביל 80,000 שקל.

שכיב מוראד שנאן: מה אתה אומר?

משה גפני: אם יש חרדים ברשות השידור צריך לסגור את רשות השידור.

משה גפני: ..

משה גפני: זה ההומור השחור של ועדת הכספים, אל תתייחסו לזה, בבקשה.

משה גפני: הוא התכוון לדרוזים.

משה גפני: דני, תמשיך לגבי המסגרות.

דני זקן: אז הפכנו להיות סוג של בני ערובה של הרפורמה, אחרי שנתנו כל מה שעובדים יכולים לתת, וזה אומר צמצום של קרוב ל-40% בכוח אדם, שבכל מקום, בכל מפעל זה מספר מדהים.

דני זקן: מאז 17 בפברואר 2011, שאז נחתמו ההסכמים, לא זז שום דבר.

דני זקן: לא רק זה, גם הדברים שהיו לנו לפני ההסכמים, ההסכמים הישנים שלנו, תקועים כמו, קידום דרגות אישיות וסוגים אחרים של קידום והטבות נתקעו כי אנחנו עדיין בני ערובה.

דני זקן: זה יצא שאנחנו עשינו כל מה שהיה צריך לעשות, הסכמנו להסכמי שכר חדשים - - -

אופיר אקוניס: אדוני היושב-ראש, איפה השר הממונה?

אופיר אקוניס: קראנו הבוקר שיש שר ממונה, שהוא מיוזמי הדיון?

אופיר אקוניס: האם הוא נמצא בישיבה הזו?

אופיר אקוניס: הוא לא נמצא, אוקיי.

משה גפני: נכון לרגע זה, שאנחנו עכשיו דנים על העניין הזה, איפה זה עומד מבחינתכם?

דני זקן: אנחנו תלויים באמצע, בלי הסכמי שכר מצד אחד, שבהם אנחנו אמורים לקבל את כל הדברים האלה כחוק, כדת וכדין.

דני זקן: מצד שני, תקעו אותנו גם בהסכמים ישנים, שלא מקיימים במלואם כי עצרו את הכול באיזשהו סוג של הקפאה עוד מ-2011, ואנחנו תקועים, יושבים באמצע.

דני זקן: לכן התחלנו את העיצומים לפני כחודש.

דני זקן: לבקשת היושב-ראש, השעינו אותם לתקופה של שבועיים.

דני זקן: השבוע נחליט אם אנחנו ממשיכים או לא, בתקווה שבאמת יהיו בשורות בימים הקרובים.

משה גפני: תודה רבה.

משה גפני: חבר הכנסת אופיר אקוניס, אתה מאלה שיזמו את דיון המהיר.

משה גפני: בבקשה.

אופיר אקוניס: תודה, אדוני-היושב ראש.

אופיר אקוניס: קודם כול, אני מתנצל על האיחור.

אופיר אקוניס: אני עולה מוועדת הפנים, עשינו שם דבר לא פחות חשוב וזה לקדם לקריאה הראשונה את חוק הכבדת הענישה על מעסיקי המסתננים.

אופיר אקוניס: גם רשות השידור חשובה לי, כידוע לכם.

אופיר אקוניס: טיפלנו בה בהרחבה בוועדה סמוכה.

אופיר אקוניס: דרך אגב, לא התכוונתי לשר הממונה כעת, התכוונתי למיועד להיות השר הממונה על-פי כמה מן הפרסומים.

משה גפני: אוקיי, הלאה.

אופיר אקוניס: בכול אופן, אדוני היושב-ראש, תודה שהעלית במהירות את היוזמה שלי לדיון מהיר בנושא הזה.

אופיר אקוניס: אני חושב שהכנסת הזאת עשתה רבות למען השידור הציבורי, רבות מאוד.

אופיר אקוניס: אני לא בטוח שיש כנסת שעשתה יותר למען רשות השידור.

אופיר אקוניס: למה?

אופיר אקוניס: כי יש שידור מסחרי, הוא במשבר משל עצמו וזה דורש פתרון משל עצמו.

אופיר אקוניס: אני חושב שגם לזה אנחנו נגיע בשנה ומעלה שנותרו לכהונתה של הכנסת הזאת.

אופיר אקוניס: אבל כפי שאמרתי פעמים רבות, אין מדינה שמכבדת את עצמה בלי שידור ציבורי חזק, לא חלש.

שי חרמש: אבל לא מטעם.

אופיר אקוניס: חבר הכנסת חרמש, אני חושב שכאשר שידור הוא מאוזן הוא טוב; כאשר שידור איננו מאוזן הוא לא טוב.

אופיר אקוניס: בניגוד לטרנדים ובניגוד לאמירות גם של חלק מהתקשורת עצמה, אני חושב שרשות השידור עושה עבודה טובה.

אופיר אקוניס: אני צופה בשידורי הערוץ הראשון ואני מאזין לשידורי "קול ישראל", ואני חושב שיש שם הרבה מאוד אנשים מקצועיים וטובים שהניחו את היסודות לעיתונות הישראלית.

אופיר אקוניס: זו דעתי הפרטית.

אופיר אקוניס: אני מודאג מדבר אחד, אדוני, ולכן ביקשתי את הדיון הזה, וזה ממה שמצטייר כעיכוב של ביצוע הרפורמה.

אופיר אקוניס: אני מבקש לקבל את כל הפרטים: מה מעמדה של הרפורמה היום?

אופיר אקוניס: אם אתמול היה דיון לילי, זה בסדר, אם לפני ארבעה ימים היה דיון – אני רוצה לדעת מה מעמדה של הרפורמה היום.

אופיר אקוניס: כי אם הרושם שלי הוא נכון, שהדבר מתעכב על-ידי הדרג הפקידותי במשרד האוצר, אני חושב שזה לא תקין.

אופיר אקוניס: אגב, זה גם הסכמי שכר, זה גם דברים שמשפיעים על השידור בסופו של דבר.

אופיר אקוניס: אנחנו רוצים שידור מתחרה, כן.

אופיר אקוניס: לטעמי, אני מוכרח להודות, אין מספיק תחרות בישראל בגופי השידור.

אופיר אקוניס: הייתי רוצה עוד, לכן עשינו את חוק הרישיונות.

אופיר אקוניס: לא באים אנשים לקחת – זה לגיטימי, זה בסדר.

אופיר אקוניס: אני רוצה עוד תחרות, עוד שידור, שידור חזק ברדיו ובטלוויזיה, שידור ציבור חזק.

אופיר אקוניס: אני מבקש לדעת מפקידי האוצר בדיוק איפה הדבר עומד, כי הדבר הזה משליך על השידור בסופו של דבר.

אופיר אקוניס: בישראל יש שמונה מיליון אזרחים, לא כולם צופים ברשות השידור, אבל אני מניח שרבים מהם.

אופיר אקוניס: הם רוצים שידור יותר טוב.

אופיר אקוניס: השידור הטוב הזה, בסופו של דבר משמעותו כסף.

אופיר אקוניס: אבקש לדעת בתוך הדבר הזה, משום שאני חושב שיש לזה השלכה מידית, איפה עומדת העסקה שבה רשות השידור מוכרת את הנדל"ן שלה.

אופיר אקוניס: הצעתי את זה לראש הממשלה לפני שנה, פחות או יותר, ואני רוצה לדעת איפה הדבר הזה עומד.

אופיר אקוניס: את הדברים האלה צריך לעשות, לא לדבר יותר.

אופיר אקוניס: זה נמאס.

אופיר אקוניס: אני בטוח שזה נמאס גם עליכם, על הנושאים והנותנים.

אופיר אקוניס: זה גם לוקח מכם זמן, משאב הזמן הוא משאב מוגבל והוא נלקח מכם.

אופיר אקוניס: איפה הדברים עומדים, כדי שהציבור יקבל טלוויזיה יותר טובה ורדיו יותר טוב בשידור הציבורי.

אופיר אקוניס: זה מגיע לציבור.

אופיר אקוניס: תודה.

משה גפני: תודה רבה.

משה גפני: עורך רשת מורשת, בבקשה.

משה זמיר: בוקר טוב, אני עורך ברשת מורשת.

משה זמיר: הרב גפני ואחרים מכירים אותי גם רדיו אחרת, שהיתה פיראטית - רדיו 10.

משה זמיר: צעקו עלינו שאנחנו פיראטים, אז נסגר רדיו 10.

משה זמיר: הגענו לשידור הציבורי, ואז אומרים לנו: תשמעו, אתם עם כיפה על הראש, אז אתם צריכים להיות דפוקים, זה מה שיש.

משה זמיר: השכר שלנו, כמו שציין חבר הכנסת פיניאן, עומד על תחתית המדרגה של השכר ברשות, וזה לא באשמת ההנהלה הקיימת.

משה זמיר: אלה שבאו והתחילו את זה עשו את זה בצורה מכוונת כדי לפגוע בציבור שלנו.

משה זמיר: נקודה.

משה זמיר: רשת מורשת לא מוגדרת כרשת.

משה זמיר: אומרים לנו: רפורמה, רפורמה, רפורמה.

משה זמיר: סיפורי סבתא.

משה גפני: כמה עובדים יש ברשת מורשת?

משה זמיר: יש אולי 13 תקנים.

משה זמיר: אומרים לנו: אתם לא מוגדרים כרשת.

משה זמיר: אנחנו מדברים על זה כבר כמה וכמה שנים, היום גם ברשות יש נכונות, יש הקשבה ויש אכפתיות לעשות את רשת מורשת רשת נפרדת מרשת נפרדת מרשת א'.

משה זמיר: צריך 8 מיליון שקלים חדשים, חד-פעמית, כדי להפריד את הקוקטייל המטומטם הזה ולתת חופש פעולה לרשת מורשת.

משה זמיר: גם לציבור הזה מגיע את הדבר שנקרא רדיו, גם הציבור שלנו משלם את האגרה ומן הראוי שיהיה לו את הרדיו הנפרד הזה.

משה זמיר: זה סכום חד-פעמי של 8 מיליון שקלים, ויש נכונות ברשות לעשות את זה, אין את הכסף לזה.

משה זמיר: בשביל זה אני פונה למי שאפשר לפנות פה.

משה זמיר: ישבנו עם האוצר והם אמרו לנו שאנחנו צודקים, הכל טוב ויפה.

משה זמיר: אפשר לבדוק בטבלת השכר ברשות, הכי נמוך זה עובדי רשת מורשת, בצורה מכוונת.

משה זמיר: קיבעו אותנו בצורה כזאת.

משה זמיר: כששאלנו למה לעובדי רשת מורשת אין שעות נוספות, לא הבינו אותנו.

משה זמיר: בחודשים האחרונים התחילו להגיד: אין לכם שעות נוספות.

משה זמיר: כן, זה כוון שלא יהיו לנו שעות נוספות.

משה זמיר: הדרישה שלנו היא להפריד אותנו מרשת א', שהיא רשת חשובה ומאוד חינוכית, אבל הקוקטייל הזה לא שייך.

משה זמיר: אנחנו מבקשים לתת לנו את חופש הפעולה הזה ולאפשר 8 מיליון שקלים של תקציב חד-פעמי להפריד את הרשת הזאת.

משה גפני: תודה רבה.

משה גפני: חברי הכנסת ידברו בסוף, אני רוצה לשמוע קודם את משרד האוצר.

משה גפני: בבקשה, מר רזניק.

משה גפני: מה אתה עושה בחשב הכללי?

יונתן רזניק: אני רכז של משרדים כלכליים, מטפל בתחום תקשורת וגם ברשות השידור.

יונתן רזניק: לפני שאפרט על הרפורמה, כמו שחבר הכנסת אקוניס ביקש, אני מציע שנציג הממונה על השכר יענה על השאלות שנשאלו פה בנושא השכר, סולם דרגות ודברים כאלה, ואז נוכל להתייחס לרפורמה עצמה.

משה גפני: בבקשה.

אפי מלכין: שמי אפי מלכין, מהממונה על השכר באוצר.

משה גפני: מה אתה עושה שם?

אפי מלכין: אני מתעסק בעיקר בחברות ממשלתיות ותאגידים.

משה גפני: בבקשה.

משה גפני: תתחיל במעמדם של עובדי רשות השידור.

אפי מלכין: הם עובדי תאגיד סטטוטורי, שהוא הרשות, שיש לה חוק משלה שמסדיר את עצם התאגיד, את התפקידים שלו, את המחויבויות שלו.

שכיב מוראד שנאן: כמו חברת החשמל?

אפי מלכין: חברת החשמל היא חברה ממשלתית בבעלות המדינה.

אפי מלכין: זו חברה בע"מ, שבמקרה הבעלים שלה זו מדינת ישראל.

אפי מלכין: רשות השידור היא תאגיד, היא לא חברה בע"מ.

אפי מלכין: חוק רשות השידור מגדיר - - -

משה גפני: מי המקביל שלה?

אפי מלכין: למשל, רשות ניירות הערך, מכון התקנים.

משה גפני: זה בסדר.

משה גפני: אני הייתי מציע שנשווה את המשכורות.

אפי מלכין: אני חושב שברשות לניירות הערך ישמחו.

אפי מלכין: תנאי השכר של עובדי רשות השידור גבוהים בצורה משמעותית מתנאי השכר של עובדי המדינה.

אפי מלכין: יכולה רשות השידור להתייחס פה.

משה גפני: באמת, זה המצב?

משה גפני: אמרתי את זה בתור בדיחה.

אפי מלכין: יש פה אנשים שיושבים ומרוויחים - - -

קריאה: תלוי מי.

אפי מלכין: תלוי מי.

אפי מלכין: נכון, יש שונות רבה.

אפי מלכין: יש עובדים - - -

קריאה: להבדיל ממך – עובדים.

אפי מלכין: זה בטוח.

משה גפני: נחזור רגע לשפיות.

משה גפני: המעמד של עובדי רשות השידור זה כמו המעמד של הרשות לניירות ערך - תאגיד סטטוטורי על-פי חוק.

משה גפני: יפה.

משה גפני: הם לא נחשבים עובדי מדינה, ברגע שנחתם הסכם קיבוצי – למשל, נחתם הסכם עם ההסתדרות שמקבלים באופן חד-פעמי 2,000 שקל או מקבלים תוספת מעונות - מגיע להם?

משה גפני: לפני שאנחנו מדברים על רפורמה.

משה גפני: סתם, רשות השידור נוסעת במנהרת הזמן.

משה גפני: מה דעתך?

ציון פיניאן: בחובות הם עובדי רשות השידור?

משה גפני: כן, נגיע לחובות.

משה גפני: בוא נלך לפי הסדר.

ציון פיניאן: במה הם עובדי מדינה ובמה הם לא עובדי מדינה?

ציון פיניאן: אנחנו מכירים אותם, יש לנו כבר דוקטורט עליהם.

ציון פיניאן: את כל התשובות שלהם אנחנו כבר מכירים.

משה גפני: אלה מחלקות אחרות.

ציון פיניאן: לא, זו אותה מחלקה.

משה גפני: לגבי ההסכם עם ההסתדרות, הוא חל על עובדי רשות השידור?

אפי מלכין: הוא לא חל בצורה אוטומטי.

אפי מלכין: כלומר, עובדי המדינה המעסיק הישיר שלהם הוא הממונה על השכר והוא חותם על הסכם עם ההסתדרות.

אפי מלכין: רשות השידור, כמו כל חברה ממשלתית, ההסכם הזה לא חל אוטומטית, אלא צריך לחתום על הסכם בין רשות השידור לבין ארגוני העובדים של רשות השידור, שחלקם אפילו לא הסתדרות.

אפי מלכין: אגודת העיתונאים היא ארגון יציג נפרד, היא לא קשורה להסתדרות.

משה גפני: ואז מקבלים את התוספות של הסכמי השכר.

משה גפני: במקרה הנוכחי זה קרה?

אפי מלכין: במקרה הנוכחי זה קרה וחתמו, אלא שיש סעיף בהסכם שקובע מתי התוספות האלה ייכנסו לתוקף.

משה גפני: אה, הבנתי.

משה גפני: אז עכשיו חזרנו למה שאמרת, ציון.

קריאה: זה נעשה במחטף.

אפי מלכין: סליחה, זה לא נעשה במחטף.

אפי מלכין: יושבים פה נציגי העובדים - - -

משה גפני: לא, לא, שום דבר לא נעשה במחטף.

משה גפני: היות שאני מבין לאט ואני לא מכיר את הפרטים, תתקן אותי אם אני טועה.

משה גפני: מגיע להם תוספת של ההסכם הקיבוצי.

אפי מלכין: אני לא יודע מה זה מגיע.

משה גפני: רבותי, לא לעזור לי.

משה גפני: תעשו לי טובה.

משה גפני: המצב הוא שמגיע להם את התוספות של הסכמי השכר.

משה גפני: רק מה?

משה גפני: יש אצלם תנאי, שאין אצל עובדי המדינה: הם צריכים לחתום על הסכם עם העובדים, להשתלב בתוך המערך הזה.

משה גפני: זאת אומרת, הם צריכים לעבור פרוצדורה נוספת שעובדי המדינה לא צריכים לעבור.

משה גפני: עובדי המדינה, ברגע שנחתם הסכם קיבוצי או שנחתם איזשהו הסכם שכר, הם מקבלים את זה באופן אוטומטי.

משה גפני: תאגיד על-פי חוק, במקרה הזה רשות השידור, צריכים לעבור עוד פרוצדורה, הפרוצדורה שציינת, וזה בסדר.

משה גפני: אתם אמרתם שנכון שיקבלו את התוספות, אבל רק לאחר שתיכנס הרפורמה לתוקף.

משה גפני: נכון?

אפי מלכין: לא.

משה גפני: אז תגיד.

אפי מלכין: מי שחתום על ההסכם הזה זו רשות השידור.

אפי מלכין: אנחנו, הממונה על השכר, זה גורם שמאשר או לא מאשר את ההסכם.

שכיב מוראד שנאן: מי קבע את ההתניה?

אפי מלכין: ההתניה נקבעה במשא ומתן.

קריאה: האוצר קבע את ההתניה.

קריאה: אל תיתמם.

אפי מלכין: אני לא מיתמם.

אפי מלכין: הממונה על השכר, כשהוא מחליט אם לאשר או לאשר את ההסכם, הוא מסתכל על מכלול שלם של תנאים.

אפי מלכין: אחד מהם זה השכר הממוצע ברשות ביחס לעובדי המדינה.

אפי מלכין: ואגיד שוב, המצב ברשות הוא יותר טוב מהממוצע בקרב עובדי המדינה.

אפי מלכין: הדבר השני הוא המקורות הכספיים של רשות השידור.

שכיב מוראד שנאן: זה לא מקור השוואה, עזוב.

אופיר אקוניס: אני חושב שאתה אומר דבר חשוב.

אופיר אקוניס: הדבר החשוב שאתה אומר הוא שהמדיניות שלכם, שבוקרה בדוח מבקר המדינה לגבי הרפורמה בכבאות, היא מדיניות כללית שלא השתנתה.

אופיר אקוניס: אתם מחזיקים כבני ערובה כל מיני גופים.

אפי מלכין: לא, לא.

אופיר אקוניס: סליחה, תן לי.

אופיר אקוניס: אני שואל אותך.

אפי מלכין: אתה אומר לי מה אני אומר, עם כל הכבוד.

אופיר אקוניס: אני שואל אותך.

יוני בן מנחם: הממונה על השכר הקודם, אילן לוין, בריאיון פרישה ב"דה מרקר", בכותרת ראשית, אומר: המדיניות שלנו לייבש את רשות השידור.

יוני בן מנחם: זה ציטוט מדויק: לייבש את רשות השידור.

יוני בן מנחם: זו היתה המדיניות שלהם כל הזמן, מה הם מגלגלים פה עיניים למעלה?

יוני בן מנחם: הממונה על הכר הצהיר על זה.

אופיר אקוניס: תן לו לסיים.

אופיר אקוניס: דרך אגב, יכול להיות שהשאלה הזאת היא בכלל לשר האוצר, כי זו מדיניות.

אופיר אקוניס: בסוף יש מדיניות, שאתה תופס מישהו במקום חשוב ואתה אומר לו: עד שאתה לא, אני לא משחרר.

אפי מלכין: ממש לא.

אופיר אקוניס: אוקיי, אז תן לי תשובה.

אופיר אקוניס: הכוח שלכם הוא ענק, אנחנו יודעים את זה.

שכיב מוראד שנאן: אפשר רק לחדד את השאלה, בתוספת קטנה?

שכיב מוראד שנאן: מי התנה – הבנו.

שכיב מוראד שנאן: אבל מה המחיר?

אפי מלכין: לא הבנתי.

שכיב מוראד שנאן: ההתניה שלא נותנים את התוספות עד שהרפורמה לא מתבצעת, הבנו אותה.

משה גפני: לא, הוא לא אמר את זה.

שכיב מוראד שנאן: השאלה שלי: מה העובדים צריכים לשלם בשביל לקבל את הרפורמה?

אפי מלכין: אני רוצה לתת רקע.

משה גפני: רגע.

משה גפני: אמרת שהסכמי השכר לא תלויים ברפורמה.

אפי מלכין: לא, זה לא מה שאמרתי.

משה גפני: אני ממש לא מבין, אני מצטער.

משה גפני: למדתי בבית-ספר חרדי ואומרים שלא למדתי ליבה.

משה גפני: זה לא נכון, אגב.

משה גפני: למדתי לימודי חול, אבל ההבנה שלי לא חזקה.

משה גפני: מי למד בבית-ספר ממלכתי אומר שהוא מבין יותר ממני, לכן תצטרך להסביר לי יותר באריכות.

משה גפני: הבנתי ממך שהרפורמה היא לא הגורם שעושה את הסכמי השכר לתקפים.

אפי מלכין: לא.

אפי מלכין: אז או שלא הסברתי את עצמי או שלא הבנת אותי נכון, אדוני.

משה גפני: אני כנראה לא הבנתי אותך.

משה גפני: אתה יכול לענות לי בכן או לא, בגלל שאחרת לא אבין כלום?

משה גפני: אין בעיה שעובדי רשות השידור יקבלו את התנאים של הסכמי השכר.

משה גפני: יש פרוצדורה מאוד מוכרת.

משה גפני: עובדי הרשות לניירות ערך קיבלו את הסכמי השכר.

אפי מלכין: לא בהכרח.

משה גפני: בהכרח.

אפי מלכין: אדוני יודע יותר ממה שאני יודע.

משה גפני: כל מה שצריך לעשות זה פרוצדורה, שאתה אמרת שצריך לעשות אותה.

משה גפני: אתם צריכים לאשר את הסכמי השכר, שיחולו גם על - - -

אפי מלכין: ההסכמים כבר אושרו ונחתמו.

משה גפני: ואז שאלתי אותך למה הם לא קיבלו, למשל, תוספת מעונות.

משה גפני: מה התשובה לשאלה הזאת?

אפי מלכין: התשובה היא כי הסכם השכר שנחתם – ואגב, התנאים בהסכם הם אחד לאחד כמו עובדי המדינה - עדיין לא נכנס לתוקף.

משה גפני: למה הוא לא נכנס לתוקף?

אפי מלכין: כי יש שורה שלמה של תנאי מתלים שאמורים להכניס אותו לתוקף.

אפי מלכין: אחד מהם הוא הסכם מימון, התנאי השני, שהוא פחות משמעותי, הוא אישור שר התמ"ת להסכמים האלה.

אפי מלכין: שני הדברים האלה עדיין לא קרו.

משה גפני: הבנתי.

משה גפני: זה לא קשור לרפורמה.

אפי מלכין: לא.

אפי מלכין: הסכם המימון - - -

משה גפני: תעשו לי טובה, אל תצחקו עלי.

משה גפני: אני לא מבין, אני רוצה לשמוע.

משה גפני: זה רק שר התמ"ת צריך לחתום והסכמי מימון.

משה גפני: אגב, מה פירוש המילה "הסכם מימון"?

משה גפני: איך יהיה מימון?

אפי מלכין: החשב הכללי - - -

משה גפני: איך החשב הכללי יעשה הסכם מימון?

יונתן רזניק: הסכם המימון זה הרפורמה.

אפי מלכין: הוא מלווה בתמורה לנדל"ן, ואת זה אנשי החשב הכללי יכולים לפרט יותר.

משה גפני: איך קוראים לזה בעברית במילה אחת?

משה גפני: רפורמה.

יונתן רזניק: זה לא בעברית, אבל בסדר.

משה גפני: לא משנה, אבל זו הרפורמה.

משה גפני: אז למה אתה הולך סחור סחור?

משה גפני: תראה איך התבלבלתי, מזל שהסבירו לי.

משה גפני: זאת אומרת, מה שאתה אומר זה דבר מאוד פשוט.

משה גפני: חבל על ההתחכמות הזאת, אפילו אני כבר הבנתי.

משה גפני: אתם אומרים את מה שאמרתם בכיבוי, מה שאתם אומרים כל פעם מחדש.

משה גפני: אמרתם.

משה גפני: זה לא נציב שירות המדינה, זה משרד האוצר על כל אגפיו.

משה גפני: אתם אומרים דבר נורא פשוט: יש רפורמה.

משה גפני: אתם רוצים את הרפורמה?

משה גפני: טוב.

משה גפני: אתם לא חותמים על הרפורמה – אין תוספות שכר.

קריאות: נכון.

קריאות: זה בדיוק כך.

משה גפני: זה נכון או לא?

אפי מלכין: זה נכון, אבל אתה מציג את זה לא נכון.

אופיר אקוניס: כלומר, התשובה לשאלתי, מר רזניק - - -

קריאה: אבל אדוני היושב ראש - - -

אופיר אקוניס: אז התשובה לשאלתי, במילה אחת, היא: כן.

אופיר אקוניס: אז למה כל כך הרבה מילים?

אופיר אקוניס: זה קורה בתע"ש, זה קרה בכבאות, זה קורה בכל מקום.

דני זקן: אני רוצה להוסיף משהו, חבר הכנסת גפני.

דני זקן: יש הבדל אחד – אנחנו חתמנו.

דני זקן: אנחנו מילאנו אחרי מה שהיינו צריכים לעשות.

משה גפני: אתה מכיר אותי הרבה שנים.

משה גפני: מה אתה חושב, שאם אני אומר שאני לא מבין, אני לא מבין?

אופיר אקוניס: הבנו שאתה מבין.

אופיר אקוניס: בסדר.

משה גפני: לא, הולכים סחור סחור כאילו שהם חברים בוועדה.

רן אפרתי: דרך אגב, זה לא תוספות שכר, זה פיצוי שחיקה.

משה גפני: אני יודע.

משה גפני: היו פה דיונים על הנושא הזה, זה לא דבר שבא מאליו.

משה גפני: היו דיונים, ולא הסכמנו בשום פני ואופן שאנשים לא יקבלו את זה.

משה גפני: אישרנו את בג"ץ פרי כדי לעודד את המעונות לכולם.

משה גפני: בין יתר הדברים היה הנושא הזה.

משה גפני: היו הרבה דברים שקיבלנו כאן

משה גפני: בוועדה: היתה תוספת בנייה של מעונות, היה עידוד נשים לצאת לעבודה.

משה גפני: בין היתר, היתה תוספת מעונות.

משה גפני: אם אתם לא מקבלים את תוספת המעונות זה בניגוד למה שנאמר לנו ועניין אותי לדעת האם הרפורמה קשורה בעניין.

משה גפני: רציתי רק לראות איך אומרים את זה בסוף במשרד האוצר.

משה גפני: מצאתי.

משה גפני: בהתחלה זה היה חתימת שר התמ"ת ותוספת מימון – איזה מילים.

משה גפני: אז הרפורמה אחראית לעניין.

אפי מלכין: הרפורמה אחראית לעניין.

אופיר אקוניס: אפשר לשמוע עליה קצת?

אפי מלכין: המצב היום – ונמצא פה סמנכ"ל כספים של הרשות והוא יכול לפרט על העניין הזה יותר - שלרשות אין כסף לשלם את תוספות השכר האלה, גם אם ההסכמים היו נכנסים לתוקף.

אפי מלכין: לכן הקשר לרפורמה הוא לא מנותק.

קריאה: בטח, תחכו עוד שלוש שנים בכלל - - -

משה גפני: לא, לא.

ציון פיניאן: לא שילמתם שום דבר לכן התאסף לסכום רציני.

ציון פיניאן: אם הייתם משלמים כל דבר בעיתו ובמועדו - - -

אפי מלכין: אדוני, רשות השידור היא לא גוף מתוקצב.

אפי מלכין: המדינה לא מעבירה לה שקל, אף פעם לא העבירה.

אפי מלכין: יש אגרה, הרשות ניזונה מהאגרה ומפרסומות.

אפי מלכין: אז אפשר להאשים את משרד האוצר בהרבה דברים, הוא אף פעם לא העביר ולא היה אמור להעביר כספים לרשות השידור.

אפי מלכין: יש לה אגף גבייה שגובה לה.

משה גפני: מר מלכין, אתה חורג לסמכות לא לך.

משה גפני: אתה מאגף הממונה על השכר, אתה לא אחראי איפה יהיה הכסף.

משה גפני: על זה אחראי החשב הכללי.

אפי מלכין: נכון.

אפי מלכין: אני אומר שלא נכון להציג את זה כאילו הרפורמה היא משהו לא קשור.

משה גפני: רק תגיד שהרפורמה, זה בסדר.

משה גפני: אנחנו יודעים את הקשר הזה.

אפי מלכין: היא קשורה כי אם לא תהיה רפורמה לרשות לא תהיה אפשרות לשלם את התוספות.

משה גפני: מבחינתך, אתה אומר שהעובדים זכאים לקבל את הכסף, אלא שיש קושי במימון.

משה גפני: אתה לא מכיר את המימון.

משה גפני: על המימון נדבר עם החשב הכללי.

אפי מלכין: לא.

אפי מלכין: אני אומר שההסכם הקיבוצי, שאותו הממונה על השכר אמור לאשר, קובע תנאים מתי ההסכם נכנס לתוקף.

אפי מלכין: קבועים בו תנאים.

קריאה: לא נכון.

קריאה: לא נכון.

משה גפני: רבותי, עם כל הכבוד.

משה גפני: עוד מעט תעשו פה אוהלים.

משה גפני: אני מודה לך, מר מלכין.

משה גפני: עדכנת אותי, עכשיו אני יודע.

יוני בן מנחם: אני חייב לציין היחיד שדוחף את הרפורמה בכל הכוח כדי להוציא את העגלה מהבוץ זה משרד ראש הממשלה והחבר'ה של המשרד הכלכלי.

יוני בן מנחם: אני רוצה להפנות את תשומת ליבך לריאיון שהעניק הממונה על השכר הקודם, אילן לוין, לפני שהוא פרש מתפקידו, לפני כחודשיים.

יוני בן מנחם: הוא הודיע בריאיון ל"דה מרקר" שהמדיניות שלהם היא לייבש את רשות השידור.

יוני בן מנחם: זו היתה כותרת ראשית ב"דה מרקר", וזה מה שמאפיין את המדיניות הזאת.

משה גפני: למה?

שכיב מוראד שנאן: הוא נימק למה?

יוני בן מנחם: הוא השווה את זה לחברת החשמל וכו'.

יוני בן מנחם: זה סוג של הענשה של הרשות.

יוני בן מנחם: לא הצלחתי להבין למה.

אופיר אקוניס: צריך להתעסק רק בקידום הרפורמה.

משה גפני: אבל למה הוא רצה לייבש את הרפורמה?

אופיר אקוניס: לא בטוח שמבחינת השידור.

אופיר אקוניס: אנחנו צריכים להגיע למצב - - -

יוני בן מנחם: העובדים שלנו, הם עושים את השידור.

יוני בן מנחם: מה זאת אומרת לייבש את רשות השידור?

אופיר אקוניס: אין שאלה.

אופיר אקוניס: אני מסכים אתך.

משה גפני: מה עם הממונה הנוכחי?

יוני בן מנחם: אני לא רוצה להתייחס.

יוני בן מנחם: אני רק אומר לך שמי שדוחף את העגלה קדימה כדי להוציא אותה מהפלונטר זה משרד ראש הממשלה.

יוני בן מנחם: עכשיו הצליחו לרתום - - -

משכיב שנאן: ומי שם מקלות?

יוני בן מנחם: אתם יודעים בעצמכם.

יוני בן מנחם: אני לא רוצה - - -

משה גפני: תודה, יוני.

אבי כהן: חשוב לי לציין, אנחנו בתהליך הזה כבר כמעט שנה, החל ממתווה העקרונות למימון ועכשיו ב-fine tuning האחרון.

אבי כהן: כמו שאנחנו רואים את הדברים, משרד האוצר על כל אגפיו – אם זה החשב הכללי, הממונה על השכר או אגף התקציבים, שמעורב בכל שלב יחד עם הרשות - הם מובילים את הדבר הזה.

אבי כהן: אנחנו פותחים חסמים יחד עם הרשות.

אבי כהן: לא נכון להציג את זה פה כאילו שהם תוקעים את התהליך, כי באמת אלה תהליכים מאוד מורכבים, ומי שמעורב בפרטים יודע.

משה גפני: גם אתה אומר שב-5 באוגוסט זה ייחתם?

אבי כהן: חד-משמעית.

אבי כהן: היה דיון ביום רביעי, התאריך קבוע, כבר קבעו מקום.

אבי כהן: ב-5 באוגוסט בלוד אנחנו חותמים על הסכם המימון וגם - - -

משה גפני: למה בלוד?

משה גפני: אני בעד, אבל למה?

אבי כהן: אסביר.

אבי כהן: המתחם של הרשות בתל-אביב עובר לשם.

אבי כהן: באופן חד-משמעי, ב-5 באוגוסט יהיה טקס חתימה עם מנכ"ל ראש הממשלה ונציגים ממשרד האוצר ורשות השידור.

אבי כהן: חתימה גם על הסכם המימון ועם על הסכם הנדל"ן, ובזה זה ייגמר.

משה גפני: כל הכבוד.

משה גפני: אתה כמו רב לוי יצחק מברדיצ'ב - אתה מסנגר על כולם, כולם בסדר.

משה גפני: בבקשה, אגף החשב הכללי.

יונתן רזניק: אפרט מעט על הרפורמה ואז אעדכן אתם איפה זה עומד.

יונתן רזניק: אם יהיו לכם שאלות אשמח לענות.

יונתן רזניק: הרפורמה, שמתגלגלת כבר הרבה מאוד שנים במשרד האוצר וברשות השידור, עלתה בחודשים האחרונים על פסים אופרטיביים לקראת חתימה ויישום.

יונתן רזניק: מבחינת רשות השידור, הרפורמה כוללת התייעלות בנושא כוח אדם, שדרוג טכנולוגי, עמידה ביעדי הפקות מקור שהרשות מחויבת אליהן, ובמתווה החדש של הרפורמה תהיה גם התייעלות בנושא הנדל"ן.

יונתן רזניק: מה המדינה שמה מהצד השני?

יונתן רזניק: מענק של 90 מיליון שקלים, מתוכם 10 מיליון כבר הועברו לפני שנתיים לטובת שידורי הערוץ הראשון ב-HD; הלוואה על סך 240 מיליון שקלים, ועוד הלוואת גישור עד שיימכרו נכסי הנדל"ן, על סך 290 מיליון שקלים.

יונתן רזניק: בסך הכול למעלה מ-600 מיליון שקלים שמשרד האוצר מוציא.

יונתן רזניק: איפה זה עומד?

יונתן רזניק: בחודשים האחרונים היו מגעים מאוד אינטנסיביים בין הנהלת הרשות למשרד האוצר, בתיווכו של משרד ראש הממשלה שמאוד מעורב בעניין הזה ולמעשה מוביל אותו.

יונתן רזניק: אני קצת מופתע מהאמירות פה שמשרד האוצר מעכב את הרפורמה, תוקע את הרפורמה.

יונתן רזניק: אני לא חושב שהיתה פעם אחת שהתבקשנו לשבת לשולחן עם נציגי הרשות ולא ישבנו, ואני מדבר על ימים ארוכים.

יונתן רזניק: אני יכול לציין את יום רביעי האחרון כדוגמה, שישבנו אצל מנכ"ל משרד ראש הממשלה ומיד לאחר מכן נשארנו לשבת עם נציגי הרשות.

יונתן רזניק: אם מישהו מנציגי הרשות יתקן אותי, אני אופתע אך אשמח.

יונתן רזניק: המצב היום הוא שרוב הפערים, למעט פינות קטנות שאפשר לגשר עליהן, סגורים ומוסכמים בין הרשות לביננו.

יונתן רזניק: מה מעכב את הרפורמה היום?

יונתן רזניק: שני דברים עיקריים.

יונתן רזניק: הדבר הראשון הוא שחסר מקור מימוני כדי שהרפורמה תוכל לצאת לפועל.

יונתן רזניק: זה אמור להגיע או מהפסקה של הפחתת אגרת הטלוויזיה או - אפשרות שנדונה בוועדת הכלכלה - העלאת אגרת הרדיו בסכום של תשעה שקלים לאורך מספר שנים.

יונתן רזניק: עד שלא יתבצע תיקון החקיקה - - -

אופיר אקוניס: זה לא אושר בוועדת הכלכלה.

יונתן רזניק: נכון, לא אושר.

יונתן רזניק: כרגע זה בטיפול של משרד ראש הממשלה.

יונתן רזניק: עד שהדבר הזה לא יושלם, התוכנית העסקית של רשות השידור לא מאוזנת ולא אנחנו ולא רשות השידור נצא לתוכנית עסקית לא מאוזנת כדי שלא נמצא את עצמנו בעוד שנה-שנתיים במצב יותר גרוע.

שכיב מוראד שנאן: 5 באוגוסט זה עוד כמה ימים.

אופיר אקוניס: אז אין חתימה ב-5 באוגוסט.

אופיר אקוניס: אבי, אתה נקבת ב-5 באוגוסט, אבל זה לא יהיה – לא בלוד, לא בנתב"ג ולא בשום מקום אחר - משום שאין אישור של ועדת הכלכלה.

משה גפני: הבנתי.

משה גפני: כמה כסף חסר?

יונתן רזניק: את המספרים המדויקים סמנכ"ל - - -

משה גפני: לגבי מה שאמרת – העלאת האגרה או הפסקה של הפחתת האגרה - כמה כסף זה?

יונתן רזניק: אנחנו מדברים על תשעה שקלים בשנה עד שנת 2018.

יונתן רזניק: בסך הכול, זה כמה מאות מיליוני שקלים.

אופיר אקוניס: לא, זה סכום פרוזאי.

אופיר אקוניס: מה הסכום שנדרש כדי לסגור ב-5 באוגוסט?

אופיר אקוניס: למכור עוד צריף של רשות השידור, עוד מתחם?

אופיר אקוניס: אם יש בכלל מתחמים שיכולים לצאת למכירה.

משה גפני: אתם יכולים לענות על השאלה בכמה כסף מדובר?

יונתן רזניק: את הסכום המדויק סמנכ"ל הכספים של רשות השידור מכיר יותר טוב ממני.

יונתן רזניק: תשעה שקלים בחודש אמורים לתת את הפיצוי.

משה גפני: דיברת על מכירת המתחם ברוממה והנושא של הקריה בתל-אביב.

משה גפני: פתאום אתה אומר – מה שאמר אבי כהן ומה שנאמר כבר קודם - שב-5 בחודש עומדים לחתום על הסכם ואני כבר רגוע ויכול כמעט לעבור לסעיף הבא.

משה גפני: אלא פתאום אתה זורק פצצה ואומר: עם כל הכבוד ל-5 באוגוסט, עדיין חסר כסף מכיוון שבוועדת הכלכלה דובר על הפסקה של הפחתת האגרה או העלאת האגרה.

משה גפני: ועדת הכלכלה צריכה לאשר או לא לאשר את העניין הזה.

משה גפני: אם לא יאשרו, מה יקרה?

משה גפני: כמה כסף יהיה חסר?

משה גפני: אולי נתרום להם חלק מבניין הכנסת.

משה גפני: נראה מה לעשות, אבל תגיד על מה מדובר.

משה גפני: הרסת לנו את החגיגה.

משה גפני: אבי, שמעת מה הוא אמר?

משה גפני: איך ה-5 באוגוסט?

אבי כהן: אסביר בצורה מדויקת.

אבי כהן: בפתח דבריי אומר שה-5 עומד ויהיה.

אופיר אקוניס: למה לך להתחייב?

אופיר אקוניס: פעם מישהו אמר: אין תאריכים קדושים.

שכיב מוראד שנאן: הוא אומר נכון לרגע זה.

אבי כהן: הסוגיה של האגרה היא לא חדשה, היא סוגיה שרצה כבר כמה חודשים.

אבי כהן: בעקבות הישיבה בוועדת הכלכלה הוקמה ועדת חלופות, ועדה מקצועית שהגישה המלצותיה לוועדת הכלכלה.

אבי כהן: ועדת החלופות אמרה שנאפשר לאגרה להמשיך לרדת ובמקביל נעלה את אגרת הרדיו בסכום כזה שיהיה איזון כלכלי לרשות.

אבי כהן: למתווה הזה אנחנו הולכים.

אבי כהן: ניסינו לבוא בדברים, יחד עם חבר הכנסת שי חרמש, על הצעת חוק כדי לסיים את כל התהליך הזה לפני תום מושב הכנסת.

אבי כהן: לא הצלחנו.

אבי כהן: מכיוון שלא הצלחנו, הפצנו בתחילת השבוע תזכיר חוק ממשלתי, שלוקחת את המלצת ועדת החלופות ואמורה להביא אותה לסיום הליך החקיקה.

אופיר אקוניס: מתי?

אופיר אקוניס: את חוק הגולן עשו ביום.

אבי כהן: מועד הסיום של ההפצה הוא ביום ראשון, בתשעה באב.

אבי כהן: מיד אחר כך נכנס את ועדת השרים לחקיקה כדי נאשר באופן עקרוני את המתווה הזה.

אבי כהן: על סמך הדבר הזה אנחנו מתכוונים לבקש מהחשב הכללי וממשרד האוצר לחתום על הדבר הזה, על סמך החלטת ועדת השרים לחקיקה על החוק הממשלתי.

אבי כהן: אנחנו באמת חושבים, אחרי שיחות שקיימנו אתם ואנחנו לא זורקים באוויר - - -

שכיב מוראד שנאן: זה באמת ב-5 באוגוסט - - -

משה גפני: אם יאושר תזכיר החוק הממשלתי, אתם חותמים על ההסכם?

יונתן רזניק: אנחנו נחתום על ההסכם, וזה נגזר מתפקידנו, רק כשנבין שלרשות השידור יש תוכנית מאוזנת פיננסית.

משה גפני: לא שאלתי אותך ציונות, שאלתי אותך שאלה מאוד פרקטית.

משה גפני: אתם בכוונה מבלבלים אותי.

משה גפני: תעשה לי טובה, תענה לי על השאלה שלי.

משה גפני: אבי כהן אמר שביום ראשון, בתשעה באב, אם חס וחלילה לא ייבנה בית המקדש, תהיה ועדת שרים וייגמר תזכיר החוק.

משה גפני: ועדת השרים תאשר את המתווה שעליו מדובר.

משה גפני: אם ועדת השרים תאשר, אתם חותמים על ההסכם?

יונתן רזניק: נכון להיום, מה שדובר אתנו זה משהו אחר.

יונתן רזניק: נצטרך לבחון את זה.

יונתן רזניק: אני רוצה לחדד, יש פה עוד שני דברים.

יונתן רזניק: להזכירכם, אנחנו מדברים פה על הנקודה הראשונה שמקשה כרגע על יישום הרפורמה, יש גם נקודה שניה.

יונתן רזניק: אבל לגבי הנקודה הראשונה, צריך להזכיר שזה לא מצב שמשרד האוצר עוצר את יישום הרפורמה.

יונתן רזניק: רשות השידור - - -

ציון פיניאן: זה מה שאתה עושה.

ציון פיניאן: אתה מגמגם.

ציון פיניאן: כן או לא?

יונתן רזניק: אני לא מגמגם, ואם תתנו לי להסביר אני אסיים.

ציון פיניאן: כן או לא?

ציון פיניאן: אם תגיד כן – כן; לא – לא.

ציון פיניאן: יש לנו גם אמצעים אחרים להכריח אתכם.

יונתן רזניק: מה לעשות שהמציאות היא מורכבת, זו לא תשובה של כן ולא.

יונתן רזניק: אודה לכם אם תתנו לי לסיים.

משה גפני: בבקשה.

משה גפני: אני נותן לך.

יונתן רזניק: המצב הוא שגם רשות השידור לא רוצה ולא היתה מוכנה, לפחות בעבר, לחתום על הרפורמה כשהעניין הזה לא סגור.

יונתן רזניק: צריך להבין שלרשות השידור יש מחויבות מאוד גדולה לעובדים, למדינה.

יונתן רזניק: היא צריכה להבין שיש לה מקורות פיננסיים ליישום הרפורמה, זה לא רק אינטרס של משרד האוצר.

יונתן רזניק: אנחנו צריכים לחשוב על זה ולקבל החלטה, זה לא משהו שאני מחליט ובגלל זה לא אתן לכם עכשיו תשובה של כן או לא.

יונתן רזניק: דיברו אתנו על מתווה מסוים, שלפיו אנחנו מוכנים לחתום.

ציון פיניאן: שלחו אותך לפה רק להגיד לא?

יונתן רזניק: לא, אני לא אומר לא.

יונתן רזניק: אני מתאר לך את המצב.

יונתן רזניק: רציתם תיאור של המצב, אני מתאר לכם את המצב עובדתית.

יונתן רזניק: זאת האחריות שלנו כי לא נשחרר 600 מיליון שקלים על משהו לא סגור פיננסית, עם כל הלחצים.

יונתן רזניק: אני רוצה להתייחס גם לנקודה השניה.

משה גפני: לא, אין צורך.

משה גפני: יש לי שאלה אליך.

משה גפני: לפני שבאת לישיבה ידעת על הבעיה הזאת?

יונתן רזניק: ברור שידענו שהבעיה קיימת.

יונתן רזניק: ידענו בדיוק מה תהליכי החקיקה שמתקדמים, וגם רשות השידור ידעה, ולפי זה אנחנו פועלים וככה זה מופיע גם בהסכמים.

משה גפני: אבל ההחלטה האם לחתום על הרפורמה עדיין לא התקבלה או שהיא שהתקבלה החלטה שלא חותמים עד שזה לא ייגמר?

יונתן רזניק: אתה שואל תחת הדבר - - - ?

משה גפני: אגיד לך בדיוק מה אני שואל.

משה גפני: אני העברתי הרבה חוקים בכנסת, כמו רבים מחבריי.

משה גפני: ההחלטה של ועדת השרים לחקיקה היא עדיין לא חוק.

משה גפני: כדי ליישם את החלטת ועדת השרים לחקיקה צריך לעבור את החקיקה בכנסת, עד סוף הקריאה השלישית.

משה גפני: האם מבחינת החשב הכללי, מבחינתכם, עד שהחוק לא יעבור בקריאה השלישית לא תחתמו על ההסכם או שבעצם העובדה שהממשלה קיבלה החלטה שזה המתווה שהולכים עליו כן תחתמו על ההסכם?

משה גפני: זאת השאלה.

משה גפני: היות שאתה אומר שידעת את זה קודם, בטח דנתם על זה.

יונתן רזניק: לא.

משה גפני: לא דנתם?

יונתן רזניק: לא.

יונתן רזניק: הסצנריו שהציג כרגע משרד ראש הממשלה, אותו אנחנו שומעים עכשיו בפעם הראשונה - -

משה גפני: אז זה מה ששאלתי אותך.

יונתן רזניק: - - ועל זה לא דנו.

יונתן רזניק: בגלל זה אני אומר לך שזה יהיה חוסר אחריות מבחינתי לענות על שאלה כזאת.

משה גפני: ומה נראה לך, מבחינתך?

יונתן רזניק: אני לא יודע, זאת החלטה שגורמים בכירים ממני צריכים - - -

קריאות: - - -

משה גפני: אי-אפשר לנהל ככה ישיבה.

משה גפני: רבותי.

יונתן רזניק: זה דבר שהחשב הכללי צריך לחשוב עליו, לקיים על זה דיון ולקבל החלטה.

יונתן רזניק: בגלל שאתם רוצים לקבל תמונת מצב מעודכנת על איפה הרפורמה עומדת, אני רוצה לתאר גם את הקושי השני, כי הוא גם חשוב.

משה גפני: מה הקושי השני?

יונתן רזניק: אפי יתקן אותי אם אני טועה, כי אני לא איש של הממונה על השכר, אבל כשנחתמו הסכמי העבודה עוגנו במסגרתם סלי עבודה.

יונתן רזניק: הבדיקות שבוצעו הראו שרשות השידור, תחת סלי השכר החדשים שנחתמו, תצליח לפעול ולעמוד במחויבויות שלה.

יונתן רזניק: בשלושה פיילוטים שרשות השידור ביצעה בתקופה האחרונה, עם ההתקדמות ברפורמה, הראה שתחת סלי השכר הנוכחיים רשות השידור לא מצליחה לעמוד במטלות שיש לה ולא מצליחה לשדר חודש שלם.

יונתן רזניק: הדבר הזה הוא בעייתי משתי בחינות.

יונתן רזניק: קודם כול, הוא בעייתי מבחינת ההסכמים וההתחייבויות שנחתמו מול הממונה על השכר, כי למעשה זה מהווה פריצה של הסלים וזה צריך להיסגר בין הרשות לבין הממונה על השכר.

יונתן רזניק: הדבר הבעייתי השני הוא שזה יוצר גירעון בתוכנית העסקית של רשות השידור, של 20 מיליון שקלים לשנה בערך.

יונתן רזניק: המספרים עדיין לא סגורים כי עדיין צריך לראות מול הממונה על השכר איפה זה עומד.

יונתן רזניק: הנושא הזה ידוע לכל הצדדים, זה עלה בדיון שהיה אצל מנכ"ל משרד ראש הממשלה ביום רביעי.

יונתן רזניק: מבחינתנו ומבחינת משרד ראש הממשלה, ברגע שהרשות חתמה על הסכמי השכר הם מחויבים להם.

יונתן רזניק: לאף אחד אין רצון לפתוח אותם, ורשות השידור צריכה למצוא דרך, ולהציג אותה בפנינו, איך הם פועלים תחת המציאות החדשה שנוצרה.

אמיר גילת: חבר הכנסת אקוניס לא היה כשהצגתי את לוחות הזמנים.

אמיר גילת: אנחנו מדברים על ה-5 באוגוסט לחתימה על הסכם המימון עם משרד ראש הממשלה ועם משרד האוצר.

אמיר גילת: זה שם קץ לסחבת הארוכה של שנים רבות בינינו לבין משרדי הממשלה הרלוונטיים.

אופיר אקוניס: את זה אמרת בתחילת הישיבה.

אופיר אקוניס: בינתיים נודעו דברים חדשים.

אמיר גילת: אין פה שום דבר חדש.

אופיר אקוניס: לא מבחינתך.

אמיר גילת: אני רוצה לומר שבכל מה שנאמר פה אין הפתעות.

אמיר גילת: הכול ידוע.

ציון פיניאן: האוצר תמיד באותו קו - תמיד לא.

אופיר אקוניס: לא "לא", התניה.

יונתן רזניק: אני פשוט לא חושב שזה נכון.

יונתן רזניק: אני גם יכול לתת דוגמאות איך שחררנו פה לא מעט דברים.

אמיר גילת: הכול נאמר ביום רביעי אצל מנכ"ל משרד ראש הממשלה ואין פה שום הפתעות.

אמיר גילת: מה שסוכם זה שאנחנו חותמים על הסכם המימון ב-5 באוגוסט.

אמיר גילת: בהסכם המימון יהיה תנאי מתלה, וזה מופיע בהסכם עצמו.

אמיר גילת: התנאי המתלה להפעלת ההסכם הזה והתנעת הרפורמה הוא תיקון החקיקה.

אמיר גילת: אנחנו רוצים, ואמרנו את זה גם קודם, להניע את העגלה הזאת.

אמיר גילת: נקעה נפשה של כולם מהסחבת הארוכה הזאת ואנחנו רוצים להניע את התהליך.

אמיר גילת: התהליך הזה יונע בטקס החתימה.

אמיר גילת: מטקס החתימה ועד ההוצאות הכספיות הראשונות יש פרק זמן של שלושה חודשים להרשמה לפרישה מרצון וכו'.

אמיר גילת: אנחנו מעריכים ומקווים שבמהלך הפגרה יהיה תיקון לחקיקה ואז ביום שיוכרז כיום הקובע להחלה בפועל של הרפורמה, אחרי טקס החתימה יהיה גם תיקון חקיקה.

אמיר גילת: בלי תיקון חקיקה, זה ברור לכולם, אין מימוש של הרפורמה.

אמיר גילת: בהסכם שנחתום עליו זה מופיע.

משה גפני: בהסכם השכר עם העובדים זה מותנה בחתימה של שר התמ"ת ובחתימה על הרפורמה.

משה גפני: אז ברגע שהרפורמה תיחתם, ב-5 באוגוסט, העובדים יתחילו לקבל את הסכמי השכר?

אפי מלכין: הם יתחילו לקבל מהיום הקובע.

אפי מלכין: הם יקבלו גם ברטרו.

יצחק שבו: מתי?

יצחק שבו: תאריך.

אופיר אקוניס: אדוני, השאלה היא לא לרשות השידור.

אופיר אקוניס: האם אתם חותמים ב-5 באוגוסט?

יונתן רזניק: היושב-ראש תיאר את המצב נכון מאוד.

יונתן רזניק: יש תנאי מתלה, אומר שחותמים על ההסכם ב-5 באוגוסט, אבל ההסכם ייכנס לתוקף עם השלמת תיקון החתימה.

קריאה: אז למה חותמים?

אופיר אקוניס: אז אתם תולים את ביצוע הרפורמה בחקיקה.

אופיר אקוניס: הבנת מה הם עושים?

משה גפני: הבנתי, הבנתי.

משה גפני: יש רק דבר אחד – משרד האוצר יודע שלא כדאי לו לעצבן את ועדת הכספים.

משה גפני: אנחנו עדיין לא בשלב הזה.

משה גפני: בבקשה, רצית להגיד משהו.

משה גפני: אנחנו מתכנסים לקראת סיכום.

משה שגב: אני נציג ועד הטכנאים בטלוויזיה.

משה שגב: מה שאנחנו רואים פה זה זריית חול בעיניים.

משה שגב: הייתי שותף במשא ומתן הזה, ארבע שנים של מריטת שיער.

משה שגב: כבר לא נשאר לי שיער על הראש.

משה שגב: במהלך המשא ומתן הזה בוצעו פיילוטים והוכיחו שנעמוד בסלי העבודה, עם המתכונת החדשה של העבודה בטכנולוגיה חדשה וכל מה שקשור בזה.

משה שגב: פתאום עכשיו שומעים מנציג האוצר שלא עומדים בפיילוטים - - -

אפי מלכין: זה לא מנציג האוצר, זה הנהלת הרשות אומרת.

יונתן רזניק: אלה נתונים של הרשות.

משה שגב: סליחה, לפי מה שמשתמע מהדברים כרגע אולי יפנו כדי לפתוח את ההסכם, שזה דבר שלא ייעשה.

משה גפני: לדבריכם, עמדתם בפיילוט הזה.

משה שגב: עמדנו בפיילוט.

משה שגב: הכול עובד.

משה גפני: תודה.

משה גפני: דני זקן, בקצרה.

דני זקן: אכן, הפיילוטים החדשים שנעשו, לפי בדיקה שאנחנו עשינו, הם לא כל כך מדויקים.

דני זקן: הפיילוטים הישנים הם יותר נכונים.

דני זקן: הבעיה היא בטח לא 20 מיליון שקלים בשנה.

דני זקן: אם כבר, זה מיליונים ספורים ואפשר להתגבר על זה.

דני זקן: דבר שני, זה לפתחם של חברי הכנסת הפעם.

דני זקן: לפני שמונה שנים הם אלה שתקעו את רשות השידור עם הפחתה באגרה של 5% כל שנה.

דני זקן: הפתרון: מצד אחד, הפחתה באגרת הטלוויזיה ומצד שני הפחתה פחותה באגרת הרדיו.

דני זקן: כלומר, הציבור יוצא נשכר מהעניין, אבל תקציב רשות השידור מרוויח.

דני זקן: זה בגלל הפער בין משלמי אגרת הרדיו למשלמי אגרת הטלוויזיה.

דני זקן: לכן, אני מבקש שאם אותו תיקון חקיקה יגיע זה ייעשה מהר ויאפשר לנו סוף סוף להיכנס.

משה גפני: לגבי הטענה של רשת מורשת, מה הסיבה שהם נמצאים - - -?

אמיר גילת: קודם כול, אנחנו חושבים שזה לא נכון ששתי הרשתות יהיו יחד.

משה גפני: אני שומע את זה הרבה שנים.

אמיר גילת: העלות הכספית היא הרבה יותר משמונה מיליון, היא לפחות פי שניים.

אמיר גילת: ברגע שנוכל נמצא את הדרך להפריד בין שתי הרשתות.

משה גפני: אבל זה נכון שממוצע השכר שלהם נמוך?

יוני בן מנחם: כן.

משה גפני: אז זה לא בסדר.

יוני בן מנחם: בטח שזה לא בסדר.

יוני בן מנחם: הם צודקים.

משה גפני: אז אנחנו נצטרך לתקן את זה.

משה זמיר: גם ברפורמה המצב שלנו תקוע, בגלל שהוועדים שחתמו על הרפורמה לא הסתכלו על העובדים של רשת מורשת.

משה זמיר: זה המצב.

משה גפני: אנחנו לא אוהבים שיש אפליה.

משה זמיר: גם בערבית קיימת אותה אפליה.

משה זמיר: בגלל שלא היינו מקורבים להנהלות כאלה ואחרות.

משה גפני: את זה אני מכיר – זה החרדים והערבים.

משה גפני: צריך לתקן את העניין הזה, גם של הרשת הערבית וגם של הרשת הדתית.

משה גפני: אי-אפשר לעשות את זה.

שכיב מוראד שנאן: התשובה שברגע שזה יתאפשר יעשו את זה היא תשובה כל כך בעלמא, שאתה לא - - -

משה גפני: נצטרך לטפל בזה באופן פרטני ולפתור את הבעיה הזאת.

משה גפני: באמת כבר הרבה שנים שאני שומע את התלונה הזאת.

משה גפני: בבקשה, חבר הכנסת שי חרמש.

שי חרמש: אני נענה לבקשתך לקצר ומוותר על זכות הדיבור.

משה גפני: חבר הכנסת שכיב שנאן.

שכיב מוראד שנאן: אני לא מוותר על זכות הדיבור כי יש לי שאלה אחת שאני רוצה לקבל עליה תשובה.

שכיב מוראד שנאן: כמובן, אני מברך על כל המהלך ובעד קידום העניין, אבל נשארה לי שאלה אחת.

שכיב מוראד שנאן: אני מבקש שיעבירו לוועדה את רשימת העובדים.

שכיב מוראד שנאן: אני חושב שלא עומדים ביעד של 10% חרדים, רחוקים מאוד ממנו.

שכיב מוראד שנאן: אני רוצה גם לנצל את ההזדמנות - - -

משה גפני: אתה רוצה את רשימת העובדים הערבים והחרדים?

שכיב מוראד שנאן: החרדים בעיקר.

משה גפני: אותי זה לא מעניין, אבל אם אתה מבקש אז בבקשה.

אופיר אקוניס: אדוני, זו התערבות של המחוקק ברשימת עובדים בגוף.

אופיר אקוניס: אסור לנו, הכנסת הזאת מספיק עושה דברים לא מקובלים.

משה גפני: כן, זה לא נושא שלנו.

שכיב מוראד שנאן: אני רוצה לדעת מדוע לא עומדים ביעד של 10% מהעובדים.

אופיר אקוניס: זאת שאלה, אבל לא צריך את הרשימה.

שכיב מוראד שנאן: אתה יודע מה, אני לא רוצה את הרשימה.

שכיב מוראד שנאן: יש לי את הרשימה, אני מכיר את כל העובדים.

משה גפני: לגבי החרדים אין חוק כזה, רק לגבי הערבים.

שכיב מוראד שנאן: אבל אני רוצה לדעת למה אין.

קריאה: מה עם תוספות השכר?

קריאה: עדיין לא קיבלנו תשובה.

שלמה אברהם: כמו שאני יודע, התנאי המתלה שהוא הציג - - -

משה גפני: רבותי, לא מדברים בלי רשות דיבור.

משה גפני: שכיב, תשלים בבקשה.

שכיב מוראד שנאן: השאלה היא מה התוכנית של רשות השידור כדי לעמוד ביעד של שילוב, ש-10% מכלל העובדים יהיו בני מיעוטים – היעד הממשלתי שהממשלה קבעה.

יוני בן מנחם: עכשיו יש קורס שמסתיים לעורכי חדשות בעברית ובערבית בטלוויזיה.

יוני בן מנחם: אנחנו מקווים שאם הרפורמה תצא לפועל נוכל לקלוט עוד כמה מבני המיעוטים ברשות.

שכיב מוראד שנאן: זו לא תשובה.

יוני בן מנחם: זו התשובה שיש.

משה גפני: רבותי, אני מבקש לסיים את הדיון.

משה גפני: המציעים, תגידו אם זה מקובל עליכם.

משה גפני: רשמנו לפנינו, ואנחנו גם מבקשים שזה אכן יקרה, שההסכם ייחתם ב-5 באוגוסט.

משה גפני: הנושא הזה מתמשך זמן רב מדי.

משה גפני: אנחנו חרדים גם מהפגיעה בשידור הציבורי, אבל בעיקר מהפגיעה בעובדים.

משה גפני: אנחנו דורשים מהחשב הכללי לסיים את העניין הזה גם מבחינת העובדים.

משה גפני: ברגע שהממשלה מחליטה שהיא הולכת על המתווה הזה של החקיקה שמאושרת בוועדת השרים לחקיקה, מנקודת ראותו של משרד החשב הכללי הנושא הזה צריך להיות סגור כלפי העובדים.

משה גפני: יש את המתווה, שעל-פי התאריכים שנקבעו צריך להיעשות.

משה גפני: כפי שנאמר כאן על-ידי נציג הממונה על השכר, כל התוספות יינתנו רטרואקטיבית, וצריך לבצע את זה באופן מיידי.

משה גפני: למעשה, מבחינת החקיקה בעניין הזה זו לא ועדת הכספים, אבל אנחנו הוועדה שממונה בסופו של דבר על תשלומי הכספים של מדינת ישראל.

משה גפני: אם לא יימצאו מקורות מימון או שהעניין הזה יתחיל להיסחב, אנחנו נביא מקורות מימון.

ציון פיניאן: יש מאיפה.

משה גפני: וכשאנחנו נביא מקורות מימון יהיה פה מאוד מעניין, מאוד מאוד, מכיוון שיותר מהכסף שאתם דורשים אנחנו יכולים להביא.

משה גפני: אני לא יודע מה יקרה בפגרה, אבל אם אחרי הפגרה המצב יימשך רגיל מבחינת הקואליציה ואני עדיין אהיה יושב-ראש הוועדה – אם אכן כך יהיה, כאן הכול זמני - יש הרבה מאוד כסף שיתגלגל בוועדה מיד אחרי הפגרה.

משה גפני: הרבה מאוד כסף.

משה גפני: לא בעשרות מיליונים ולא במאות מיליונים אלא בהרבה מאוד מיליארדים שאני לא יודע למה סתם מבזבזים אותם.

משה גפני: למשל, יש את הכסף של האלקטרוניקה הבידורית.

משה גפני: מדובר על 260 מיליון שקלים, שאפשר להעביר לטובת רשות השידור.

משה גפני: למה צריך לתת את זה להפחתת מכסים מיותרת, שבסוף גם לא מגיעה לצרכן אלא לכמה יבואנים?

משה גפני: אני מציע שלא תעצבנו אותי, שלא אתחיל לומר את כל הרשימה מפני שהרשימה תהיה ארוכה מאוד ויהיה הרבה מאוד כסף.

משה גפני: לכן, ועדת הכספים דורשת לסיים את הסאגה הזאת, ומיד.

משה גפני: 5 באוגוסט זה תאריך יעד.

משה גפני: אני מציע להיצמד לתאריך הזה, לסיים את העניין, להתכנס למתווה של תשלום לעובדים ולקבל את החלטת הממשלה שאת זה צריך לבצע.

שכיב מוראד שנאן: אל תשכח את התוספת של מכסת העובדים.

משה גפני: אני לא כל כך אוהב את זה, משום שמדובר על רשות השידור - - -

אופיר אקוניס: הוא ויתר על הדרישה לרשימה.

אופיר אקוניס: הוא מדבר על - - -

משה גפני: חבר הכנסת שכיב שנאן מבקש לשלב, הוא מעלה את זה בכל המקרים שעולים פה.

משה גפני: אני עשיתי את זה בהתחלה, כשהייתי יותר צעיר, עד שהתייאשתי.

משה גפני: הוא התחיל עכשיו, מקווה שיצליח.

משה גפני: אנחנו מצטרפים לבקשה שלו.

שכיב מוראד שנאן: הבנתי.

שכיב מוראד שנאן: אז אני מוותר גם על הדרישה להכניס עובדים, לפי הרב גפני.

משה גפני: לא אמרתי.

משה גפני: דווקא יוני ענה תשובה טובה, וצריך באמת לשלב.

יוני בן מנחם: הוא יודע שזו האמת.

שכיב מוראד שנאן: אני משבח את יוני על זה שמאז שהוא נכנס לתפקידו הוא העלה אנשים בדרגה וקידם אנשים בצורה מכובדת וטובה, ועל זה אני שומר לו חסד נעורים.

שכיב מוראד שנאן: אני גם אומר את השמות: יאסר עטילה, פארח חליבי ווסים כיוף.

משה גפני: ועדת הכספים דורשת להשוות את מעמדן של הרשתות, גם של הערבים וגם של הדתיים.

משה גפני: לא להשאיר את המצב כמו שהוא.

קריאה: לא של הערבים, שידורים בערבית.

משה גפני: גם לפי דבריכם, המצב הוא שהאנשים שם מקבלים שכר נמוך וצריך להפריד את זה.

משה גפני: צריך למצוא לעניין הזה פתרון ומהר.

משה גפני: זה לא בסדר, זה גם מכתים את שמה של הרשות.

משה גפני: יש לה שם טוב, וזה מכתים את שמה שכאילו עושים אפליות כלפי מיעוטים, גם כלפי רשת מורשת וגם כלפי הרשת הערבית.

משה גפני: בתוך המכלול של הפתרון, צריך למצוא את הפתרון גם לעניין הזה.

משה גפני: מודה לכם על הדיון.

משה גפני: נניח את המסקנות על שולחן הכנסת.

משה גפני: אני נועל את הישיבה.